**ELŐTERJESZTÉS**

**Körmend Város Önkormányzata Képviselő-testületének 2016. augusztus 24-i ülésére**

**Tárgy:** a Nemzeti Szabadidős – Egészség Sportpark Programban való részvételről

Tisztelt Képviselő-testület!

A Kormány az 1314/2016. (VI.30.) határozatában döntött a Nemzeti Szabadidős – Egészség Sportpark Programról (a továbbiakban: Program), amelynek alapvető célja, hogy olyan közösségi terek kerüljenek az ország minél több településén kialakításra, ahol valamennyi korosztály, a fiatalabbaktól az idősebbekig aktívan töltheti el a szabadidejét igényes szabadtéri létesítményekben.

A Program keretében kizárólag települési önkormányzatok pályázhatnak sportpark/ok megvalósítására, ami teljes egészében költségvetési forrásból kerülne megvalósításra.

Önkormányzatunk lakónépessége alapján 3 db sportpark igénylésére jogosult.

A Program keretében megvalósítható kültéri sportparkok típusai közül Körmend város Önkormányzata a „C” és „D” kategóriájú sportparkokra kíván pályázni. Ezek jellemzői:

|  |  |  |
| --- | --- | --- |
|  | **C típus** | **D típus** |
| Minimális alapterület (m2) | 90 | 150 |
| Talajburkolat | gumi | gumi |
| Minimális telepítésre kerülő eszközszám (db) | 8 | 15 |
| A sportpark által biztosított sportolási lehetőségek megnevezése | húzódzkodás, tolódzkodás, fekvőtámasz, bordásfal, hasizom-erősítés, hátizom-erősítés, lépcsőzés, függeszkedés | húzódzkodás, tolódzkodás, fekvőtámasz, hasizom- erősítés, hátizom- erősítés, létramászás, lépcsőzés, függeszkedés, párhuzamos korlát |

Körmend város területén a következő helyszíneket javaslom a kültéri sportparkok megvalósítása céljából:

1. Sporttelep (0265/7 hrsz.) – D típus

2. Rába part - Sport- és Szabadidőcentrum (4681 hrsz.) – D típus

3. Avar utcai játszótér (1083 hrsz.) – C típus

A kültéri sportparkok építtetője a helyi sajátosságok figyelembe vételével – a Kormány döntése alapján - a Nemzeti Sportközpont lesz. Az előállított sportpark(ok) ellenérték nélkül az önkormányzat tulajdonába kerül(nek).

A pályázat fenntartási kötelezettsége - mely az átadástól számított 5 év – kiterjed a funkció szerinti fenntartásra, karbantartásra és üzemeltetésre, biztosítva annak ingyenesen, bárki általi, korlátozás nélküli használatát.

Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**HATÁROZATI JAVASLAT**

Körmend Város Önkormányzatának Képviselő-testülete

1. hozzájárul ahhoz, hogy Körmend Város Önkormányzata támogatási kérelmet nyújtson be a Nemzeti Szabadidős – Egészség Sportpark Programba az alábbi 3 helyszínen létesítendő kültéri sportparkok megvalósítására:

1. Sporttelep (0265/7 hrsz.)
2. Rába part - Sport- és Szabadidőcentrum (4681 hrsz.)
3. Avar utcai játszótér (1083 hrsz.)

2. felhatalmazza a Polgármestert a pályázat benyújtásához szükséges dokumentumok, nyilatkozatok aláírására.

Felelős: polgármester

Határidő: azonnal

Körmend, 2016. augusztus 17.

**Bebes István  
 polgármester**